**MEGEMÉSZTETTÜK A MEGEMÉSZTHETETLENT?!**

Kedves Barátok, REAC Szurkolók, Szimpatizánsok!

Sajnos, mint tudjátok nem értük el alapvető célunkat az NB III-ba való feljutást. Őszintén szólva nem is számoltunk ezzel az eshetőséggel, így egy rövid időre bizonytalanná váltak körülöttünk a lehetőségeink. Jött a nyár, újra kellett gondolni a lehetőségeinket, a jövőnket. Én is eltűntem, mint szürke szamár a ködben, nekem is meg kellett emésztenem a történteket de most már újra jelentkezem és nagy reményekkel várom a folytatást. Az élet megy tovább és hál istennek a REAC Futball csapata is ugyanazokkal a célokkal ugyanolyan körülmények között megpróbálja elérni célját az NB III-as tagságot. Jövő hétvégén már nyakunkon a bajnokság. Ahogy kértétek jelzek nektek egy pár változást, ami a csapat életében azóta történt. Különböző okok miatt több játékos távozott tőlünk. Máshol folytatja sportpályafutását Pfister Erik, Bodnár István, Giczi Balázs, Kovács Dániel, Papp György. Sok sikert kívánunk nekik új egyesületeikben. Örömünkre azonban a csapat törzse együtt maradt, a meghatározó játékosaink nem távoztak. A távozók pótlásáról azonban gondoskodnunk kellett, így igazoltuk a kapuba Szarvasi Pétert a Vízművek csapatától, a középpályára Bartucz Martint Tiszakécskéről, Balázs Bálintot Vecsésről, aki már volt játékosunk, illetve Töröcsik Bencét a csatársorba, aki szintén a Vecsés együttesében játszott. Sok sikert kívánok nekik csapatunknál. Véleményem szerint csapatunk az új igazolások által nem gyengült bár jelen pillanatban viszonylag kevesen vagyunk. A közmondás szerint azonban „kicsi a bors, de erős”. Természetesen tovább dolgozunk csapatunk megerősítésén. A sikertelen osztályozónak is volt egy komoly tanulsága, hogy a feljutási kiírás furcsaságának megfelelően nagyon sokat nyom latba az adott bajnokságodban lévő %-os mutatód. Sajnos mi tavaly „csak” 90%-os teljesítményt nyújtottunk és bizony 93% kellett volna, hogy felkérjenek minket az NB III-as induláshoz. Nagyon nehéz egy bajnokságot, főleg a Budapestit ilyen komoly %-os aránnyal megnyerni, de nincs mese el kell érnünk a minimum 93%-ot. Ezért alapvető célunk a 30 lejátszandó bajnoki mérkőzésünkből mindet megnyerni, ami igen-igen komoly kihívást jelent számunkra. Mi a REAC azonban ezt megpróbáljuk. Ez most nem tudom, hogy ígéret vagy fenyegetés, de hogy mindent meg fogunk érte tenni, abban biztos vagyok.

Támogatóink, Szurkolóink el is várják tőlünk, és ahogy a csapat játékosait ismerem mindent meg is fognak tenni ezért a célért.

HAJRÁ REAC!

Kiss István György